POROČILO KOMISIJE EVROPSKEMU PARLAMENTU IN SVETU

o dejavnostih Fundacije MSRP, EFRAG in PIOB v letu 2020





1.Namen in obseg poročila

Skladno z Uredbo št. 258/2014 Evropskega parlamenta in Sveta, ki je bila spremenjena z Uredbo 2017/827 , je Evropska unija dodelila nepovratna sredstva za poslovanje trem organizacijam, ki delujejo na področju računovodskega poročanja in revizije: Fundaciji za mednarodne standarde računovodskega poročanja (Fundacija MSRP), Evropski svetovalni skupini za računovodsko poročanje (EFRAG) in Odboru za zaščito javnega interesa (PIOB). Ta nepovratna sredstva so bila nepogrešljiva za tri upravičence in so Evropski uniji omogočila dejavno vlogo pri zaščiti javnega interesa pri določanju svetovnih standardov na tem področju.

To je zadnje letno poročilo o dejavnostih teh treh organov v skladu s to uredbo, saj je ta prenehala veljati leta 2020. Program financiranja se bo nadaljeval v okviru novega programa Enotni trg, sprejetega 28. aprila 2021. Poročilo zajema opis dejavnosti teh treh organizacij v letu 2020 in oceno njihovega upravljanja, na primer glede preprečevanja nasprotij interesov, preglednosti, raznolikosti strokovnjakov, razpršenosti financiranja, javne odgovornosti in javnega dostopa do dokumentov.

2.Fundacija MSRP

2.1Dejavnosti

2.1.1Določanje standardov

V letu 2020 je Fundacija MSRP gostila en odbor za določanje računovodskih standardov, in sicer Odbor za mednarodne računovodske standarde (IASB).

IASB je marca 2020 po izbruhu pandemije COVID-19 podprl deležnike pri vprašanjih, povezanih s COVID-19, o uporabi mednarodnih standardov računovodskega poročanja (MSRP) ter odložil manj pomembna posvetovanja in nekatere datume začetka veljavnosti nedavno sprejetih sprememb.

IASB je junija 2020 izdal spremembe MSRP 17 Zavarovalne pogodbe, katerih cilj je zmanjšati stroške izvajanja in podjetjem olajšati pojasnjevanje rezultatov uporabe MSRP 17. S spremembami se je datum začetka uporabe MSRP 17 preložil s 1. januarja 2021 na 1. januar 2023 in podaljšala možnost odložitve uporabe MSRP 9 Finančni instrumenti, odobrena zavarovalnicam.

Avgusta 2020 je IASB izdal 2. fazo projekta Reforma IBOR in njeni učinki na računovodsko poročanje z objavo sprememb MSRP 9 Finančni instrumenti, MRS 39 Finančni instrumenti: pripoznavanje in merjenje, MSRP 7 Finančni instrumenti: razkritja, MSRP 4 Zavarovalne pogodbe in MSRP 16 Najemi. Cilj je bil preprečiti, da bi MSRP ob dejanski zamenjavi referenčnih obrestnih mer sprožili neupravičene računovodske posledice za obračunavanje varovanja pred tveganjem.

Popoln pregled dejavnosti na področju določanja standardov, vključno z delom Odbora za pojasnjevanje mednarodnih standardov računovodskega poročanja (OPMSRP), je na voljo na spletišču Fundacije MSRP.

IASB je decembra 2020 začel razprave o povratnih informacijah v zvezi s celovitim pregledom standarda MSRP za MSP, da bi ga uskladil s celotnimi standardi MSRP brez nepotrebnih stroškov in truda za MSP.

Fundacija MSRP je tudi posodobila taksonomijo MSRP, da bi bila ta usklajena z novimi standardi in spremembami.

2.1.2Raziskovalni projekti

Cilj delovnega načrta IASB za obdobje 2017–2021 je izboljšati in podpreti obstoječe standarde, spodbujati boljšo komunikacijo ter podpreti izvajanje. IASB je leta 2020 kot del svojega projekta „boljše komunikacije“ nadaljeval tehnične razprave v zvezi s povratnimi informacijami o objavljenem osnutku za javno obravnavo Splošno predstavljanje in razkrivanje, v katerem je predlagal izboljšave sestave in vsebine temeljnih računovodskih izkazov s poudarkom na izkazu finančne uspešnosti.

IASB je oktobra 2020 začel pregled standardov MSRP 9 Finančni instrumenti po začetku izvajanja s pregledom zahtev glede razvrščanja in merjenja.

Popoln pregled raziskovalnih projektov je na voljo na spletišču Fundacije MSRP.